b'\n_START_ARTICLE_\nFinans\xc5\xb3 analitikas\n_START_PARAGRAPH_\nFinans\xc5\xb3 analitikas \xe2\x80\x93 finans\xc5\xb3 sektoriaus specialistas, tiriantis, vertinantis finans\xc5\xb3 rinkos elementus, veiksnius bei \xc4\xafvairius finansinius instrumentus bei su ja susijusi\xc4\x85 informacij\xc4\x85, svarbi\xc4\x85 organizacijos veikloje._NEWLINE_Finans\xc5\xb3 analitikas tiria vertybini\xc5\xb3 popieri\xc5\xb3, valiut\xc5\xb3 (finans\xc5\xb3) rinkas bei teikia kompetentingus patarimus, rekomenduoja, priimant verslo, organizacijos veiklos ar net politinius sprendimus. Analitikai dirba \xc4\xafvairiose finans\xc5\xb3 organizacijose \xe2\x80\x93 kredito, lizingo, bir\xc5\xbeos \xc4\xafstaigos, makleri\xc5\xb3 \xc4\xafmon\xc4\x97se, investicij\xc5\xb3 bendrov\xc4\x97se._NEWLINE_Finans\xc5\xb3 analitikai nuolat stebi, renka med\xc5\xbeiag\xc4\x85 (informacij\xc4\x85) apie situacij\xc4\x85 rinkoje bei ir vertina \xc4\xafvykius, statistik\xc4\x85, prognozuoja ateit\xc4\xaf, \xc4\xaf\xc5\xbevelgia tendencijas, svarbias verslo pasaulyje, taip pat valdant \xc4\xafmon\xc4\x99, jai ple\xc4\x8diantis ar imantis naujos veiklos._NEWLINE_Analitikai nagrin\xc4\x97ja j\xc5\xb3 finansines (\xc4\xafmoni\xc5\xb3, vyriausybi\xc5\xb3 ir kit\xc5\xb3 organizacij\xc5\xb3) veiklos ataskaitas, finansines naujienas bei prane\xc5\xa1imus, vertina rizik\xc4\x85, sandori\xc5\xb3, organizacijos veiklos finansinius rodiklius (pelno ir nuostoli\xc5\xb3 prielaidas)._NEWLINE_Didel\xc4\x97se organizacijose jie prisideda prie savo organizacijos finans\xc5\xb3 (bei kt veiklos) politikos (formavimo), nustatant organizacijos ekonomini\xc5\xb3 rezultat\xc5\xb3 prie\xc5\xbeastis, tendencijas; taip pat teikia \xc4\xafvairias rekomendacijas.\n_START_SECTION_\nReikalavimai\n_START_PARAGRAPH_\nAnalitinei veiklai reikalingas specialusis finans\xc5\xb3, matematikos srities i\xc5\xa1silavinimas. Yra taip pat fizikos bei ekonofizikos specialist\xc5\xb3, dirban\xc4\x8di\xc5\xb3 finans\xc5\xb3 analitikais._NEWLINE_Veikloje yra svarbios tokios (asmenin\xc4\x97s savyb\xc4\x97s) ir geb\xc4\x97jimai kaip analitinis bei kritinis m\xc4\x85stymas, racionalumas, kruop\xc5\xa1tumas, metodi\xc5\xa1kumas, savikontrol\xc4\x97, geb\xc4\x97jimas abstrahuoti, geb\xc4\x97jimas priimti savaranki\xc5\xa1kus sprendimus, precizija (tikslumas). Taip pat padeda tokios savyb\xc4\x97s kaip i\xc5\xa1lavinta intuicija bei nuojauta, \xc4\xaf\xc5\xbevalgumas, kriti\xc5\xa1kumas, \xe2\x80\x9e\xc5\xa1altas protas\xe2\x80\x9c bei kt.\n_START_SECTION_\nLietuvoje\n_START_PARAGRAPH_\nPl\xc4\x97tojantis rinkos santykiams, \xc4\xafmonei ple\xc4\x8diantis \xc4\xaf tarptautines rinkas, did\xc4\x97ja finans\xc5\xb3 analitik\xc5\xb3 poreikis. Finans\xc5\xb3 analitikai dirba \xc5\xa1alies bankuose, draudimo, lizingo bendrov\xc4\x97se. Vis da\xc5\xbeniau j\xc5\xb3 veikla tampa matoma ir valstyb\xc4\x97s gyvenime._NEWLINE_\xc5\xbdiniasklaidoje gaus\xc4\x97ja prane\xc5\xa1im\xc5\xb3, analitini\xc5\xb3 komentar\xc5\xb3 bei analitik\xc5\xb3 rei\xc5\xa1kiam\xc5\xb3 nuomoni\xc5\xb3 svarbiais valstyb\xc4\x97s gyvenimo (ne tik finans\xc5\xb3, bet ir apskritai ekonominiais) klausimais (d\xc4\x97l mokes\xc4\x8di\xc5\xb3 politikos, konkurencijos, AB Ma\xc5\xbeeiki\xc5\xb3 nafta pardavimo, investavimo, teis\xc4\x97k\xc5\xabros proceso ir jo tobulinimo). Vis daugiau analitik\xc5\xb3 ry\xc5\xbetasi vie\xc5\xa1ai komentuoti ir prognozuoti pa\xc4\x8dius \xc4\xafvairiausius ekonomikos rei\xc5\xa1kinius._NEWLINE_Finans\xc5\xb3 analitik\xc5\xb3 asociacija (FAA) \xc4\xaf bendr\xc4\x85 profesin\xc4\x99 organizacij\xc4\x85 bei veikla jungia savanoryst\xc4\x97s pagrindu Lietuvos finans\xc5\xb3 analitikus.'